google/wiki40b huggingface dataset:
אלכסנדרה אנדרסן

ביוגרפיה

אנדרסן היא נצר למשפחה שהתפרסמה בנורווגיה, לאחר שאחד מאבותיה, יוהאן הנריק אנדרסן, ייסד בשנת 1849 את מותג הסיגריות המוביל במדינה. יוהאן אנדרסן הקים את חברת Ferd , שמשמעות שמה בנורווגית הוא "מסע", באמצעותה רכש את מפעל הטבק J.L. Tiedemanns. יצרנית הסיגריות שהקים נעשתה למובילה בנורווגיה במשך יותר מ-150 שנה.
בשנת 2005 מכרה המשפחה את המניות שלה ל"סקנדינביק טובאקסקומפני" מסיבות מוסריות. אביה של אלכסנדרה אנדרסן השקיע את הסכום שקיבל, קרוב ל-500 מיליון דולר, ובשנת 2007 קיבלה מאביה 42.2% מהמניות של חברת ההחזקות שלו. אחותה הגדולה, כריסטינה, קיבלה סכום זהה. האחיות אנדרסן התפרסמו למרות זאת רק בשנת 2016, משום שרשויות המס בנורווגיה פרסמו רק אז את החזרי המס של צעירים מעל גיל 17.
אנדרסן למדה בפנימייה בבריטניה ונכון לשנת 2017 מתגוררת בגרמניה, שם היא עוסקת ברכיבה אמנותית על סוסים באופן מקצועי. היא זכתה בכמה תחרויות רכיבה אמנותית ודגמנה בעבור חברת ביגוד לרוכבים בשם KingsLand.
אף על פי שגדלה עם מודעות להונה, אנדרסן חוסכת את רוב כספה ובשנות נעוריה החזיקה רק במכוניות יד שנייה.
AJAX (תכנות)

AJAX (ראשי תיבות של Asynchronous JavaScript And XML) היא טכניקה ליצירת יישומי רשת אינטראקטיביים המבוססים על קוד המורץ במסגרת דף HTML בודד, ולא כיישום מרובה דפים, כמקובל בסביבת ה-Web. מטרתה העיקרית של הטכניקה היא שיפור חוויית המשתמש והאצת מהירות הטעינה של דפי האינטרנט, מאחר שהיא מאפשרת לעדכן רק חלקים מבוקשים בדף האינטרנט, ללא צורך לטעון את הדף כולו מחדש במחשבו של המשתמש.
מטרה זו מושגת באמצעות יצירת תקשורת והחלפת מידע בין מחשב הלקוח לשרת דפי האינטרנט באמצעות קוד JavaScript. כלומר, האינטראקטיביות של יישומי AJAX מושגת באמצעות קוד המורץ בצד-הלקוח, זאת בניגוד לשימוש טהור בטכנולוגיות כמו PHP ו-ASP, שבהן הקוד מורץ בצד-השרת, וללקוח מגיע דף HTML סטטי, ולא יישום מלא. באופן זה נמנעת תקשורת מיותרת בין הלקוח לשרת, מופחת העומס בצד השרת ונפח מידע החוזר על עצמו אשר נשלח ללקוח פוחת.
כאשר משתמשים ב-AJAX עדיין יש צורך בטכנולוגיית צד-שרת כמו PHP או ASP, אלא שבמקום לשלוח דף HTML שלם, נשלח ללקוח רק המידע, והלקוח מפרש את המידע ומציג אותו למשתמש.

דוגמה לשירות מבוסס AJAX

תיבת החיפוש, המופיעה במסך של אתר זה, מבוססת על AJAX - בעת התחלת הקלדתה של מילה לחיפוש, מוצגים למשתמש שמות ערכים המתחילים באותיות שהוקלדו, בהתאם למידע שנצבר בשרתי ויקימדיה ובהתאם לאותיות שהוקלדו, באופן המאפשר למשתמש לבחור את הערך המתאים לו, או להמשיך ולהקליד. הדבר מתבצע ללא טעינה מחדש של הדף, אלא על ידי שליחה של האותיות שכבר הוקלדו, קבלת רשימת מילים מהשרת באופן א-סינכרוני מפעולת המשתמש, והצגת רשימת התוצאות למשתמש.
אנדרה וילאש בואש

קריירה

בואש שימש בין היתר כסקאוט בצ'לסי וכעוזר מאמן של מוריניו, באינטר מילאנו. ב-1998, בגיל 21 בלבד, קיבל בואש את משרת האימון הראשונה שלו, כשמונה למאמנה של נבחרת איי הבתולה הבריטיים בכדורגל. בעונת 2009–2010 מונה למאמנה של אקדמיקה מהליגה הפורטוגלית. ביוני 2010 מונה למאמנה של פורטו. הוא זכה בקבוצה בשנה זו בטרבל היסטורי, שכלל עונה ללא הפסד בליגה הפורטוגלית, וזכייה בליגה האירופית לאר ניצחון במשחק הגמר, 1-0 על ספורטינג בראגה. בכך, היה וילאש בואש למאמן הצעיר ביותר שזוכה בתואר אירופי משמעותי.
לאור הצלחה זו, בחודש יוני 2011 מונה למאמנה של קבוצת צ'לסי, תפקיד בו כיהן כשמונה חודשים עד לפיטוריו במרץ 2012, והחלפתו בעוזרו, רוברטו די מתאו. לאחר הפיטורים, האשים בואש את בעלי צ'לסי, רומן אברמוביץ', בכך שלא נתן לו מספיק גיבוי, ולראייה כי הקבוצה שבנה בואש זכתה בסוף העונה בגביע האנגלי ובליגת האלופות.
ביולי 2012 מונה בואש למאמנה של טוטנהאם הוטספר לשלוש שנים.
בואש מסומן בכלי התקשורת כ"יורש" של המאמן הפורטוגלי ז'וזה מוריניו, בזכות אופיו ויכולותיו הרטוריות, וכן בזכות התקדמותו המהירה אשר מזכירה מאוד את התקדמותו של מוריניו, מעבר מפורטו לצ'לסי לאחר זכייה בתואר אירופי.
ב-16 בדצמבר 2013 פוטר וילאש בואש מטוטנהאם הוטספר לאחר יכולה רעה של הקבוצה, ובשיאה התבוסה 0–5 לליברפול.
במארס 2014 מונה למאמנהּ הראשי של קבוצת זניט סנקט פטרבורג הרוסית. ב-10 בספטמבר 2015 הודיע וילאש בואש כי יעזוב את הקבוצה בתום העונה, לאחר שזכה עם הקבוצה באליפות ליגת העל הרוסית בכדורגל ובגביע הרוסי בכדורגל. במאי 2016 עזב וילאש בואש את הקבוצה והודיע שלא ייאמן עד סוף שנת 2016 וכי הוא לוקח שנת שבתון.
בנובמבר 2016 חתם וילאש בואש על חוזה לשנתיים בקבוצת שאנגחאי SIPG מהליגה הסינית הראשונה, בנובמבר 2017 הוא עזב את תפקידו כמאמן הקבוצה.
ב-28 במאי 2019 וילאש בואש מונה למאמנה של אולימפיק מרסיי מהליגה הצרפתית.

קריירה כנהג מוטורי

ב-28 בנובמבר נודע בכלי התקשורת שוילאש בואש יתחרה במירוץ דקר ראלי 2018 כאשר הוא נוסע על "טויוטה הילוקס" ומונע על ידי האופנוען לשעבר "רובן פאריה". הוא פרש מהתחרות לאחר שהראלי שלו התרסקה בדיונה.
ב-16 וב-17 במרץ 2018 הוא השתתף במירוץ שטח אחר כאשר הוא נוסע על "מאבריק".
שלמה סאגיס

הרב שלמה סאגיס (חי במחצית השנייה של המאה ה-16, ומת ב-1587, ולפי דעה אחרת בין 87' ל-89', צפת) היה רב, מקובל ופוסק. עמד בראשות ישיבה גדולה והיה אב בית דין של צפת, אך עם זאת חי בעוני. לפי כמה מקורות נישא לבתו של האר"י, וכנראה היה גם תלמידו.

ביוגרפיה

נולד בצפת לרב יוסף סאגיס, וכשבגר החל לכהן כראש ישיבה. תלמידו וחתנו היה רבי אברהם שלום השני, רב חשוב בצפת. זמן מה שהה במצרים וכיהן בה ברבנות, ייתכן שבשל המצב הכלכלי בצפת. בשנת שכ"ט (1569) חתם עם רבני צפת בדבר מנהגי א"י בעניין הירושות.
בישיבתו של הרב סאגיס למדו הרבנים ר' טוביה הלוי מחבר הספר "חן טוב", ר' חייא רופא מחבר הספר "מעשה חייא", ר' גדליה קורדובירו בנו של הרב משה קורדובירו, ואחרים. הרב משה מטראני (השני) (בנו של הרב יוסף מטראני) כתב אודות לימודו של אביו בישיבה: "עד שהעיר ה' את רוחו (של המהרי"ט), בית מדרשו של שם, הלא הוא הרב הגדול מחודד ומפולפל, כמוהר"ר שלמה סאגיש זלה"ה, כפול ומכופל... אשר עין כל אליו ישבר והוא כמעיין המתגבר, ועד שבע שנים בשעריו המצוינים, הציב לה ציונים, בנה אצלו ציון בדרך המעיין ותרב חכמת שלמה"." מכאן שאביו של הכותב, הרב יוסף מטראני, למד אצל הרב סאגיס שבע שנים.
כתביו ופסקיו אבדו ומעט מחידושיו הובאו בספריהם של תלמידיו כרבי טוביה הלוי בעל הספר "חן טוב", בו הוא מרבה להביא מדברי רבו, או זה של תלמידו ר' חייא רופא, "מעשה חייא". רבי שלמה שלומיל מיינשטרל מדרעזניץ, העיד במכתב משנת שס"ז (1607) בערך: "סיפר לי כמר"ר מנחם בכהר"ר אברהם גלנטי שחיבר ספר "קול בוכים" איך שפעם אחת היה מוליך אביו על שכמו שק אחד ובא מאחוריו הרב הגדול ואב"ד, כמהר"ר שלמה שגי"ש זצ"ל וחטף השק מעל שכמו וכו'. וכן פעם בא מוהר"ר אברהם גלנטי ע"ה ממירון ולמד הזוהר ופגע בכפר עין זיתון... וקנה כד אחד חדש ומילא אותו מיים חיים מבאר עין זיתון... בתוך הדרך פגע בו כמוהר"ר שלמה שגיש ע"ה נטה שכמו להשקותו... מיד לקח הכד בידו..."
יחסי אינדונזיה–מצרים

היסטוריה

מצרים הייתה המדינה הערבית הראשונה שהכירה באינדונזיה ב-1946. שתי המדינות כוננו את יחסיהן הדיפלומטיים ב-10 ביוני 1947. בשנת 1949 נפתחה השגרירות האינדונזית בקהיר. כמו כן, בעת הסכסוך הפוליטי שבין אינדונזיה למזרח טימור, מצרים נמנעה מהתערבות לטובת אחד הצדדים. מאז 1977, מצרים ואינדונזיה מקיימות יחסים טובים ולבביים. בנוסף, אינדונזיה ומצרים מהווהות חלק חשוב בתיווך הסכסוך הישראלי-ערבי בין המדינות סוריה, לבנון והרשות הפלסטינית.
After Forever

מוזיקה

אפטר פוראבר ניגנה מטאל גותי סימפוני המשלב בין זמרת סופרן וגראולינג של דת' מטאל - שיטה המכונה במטאל "שירת היפה והחיה". בהמשך התעדן הסגנונה ונטה לפאואר מטאל סימפוני. בהשפעותיה של הלהקה ניתן למנות מטאל גותי, דום מטאל, בלק מטאל, מוזיקה קלאסית ואף מלודיות מזרחיות.

ביוגרפיה

אפטר פוראבר נוסדה במקור ב-1995 תחת השם Apocalyps וניגנה בעיקר דת' מטאל. עם הצטרפות הזמרת פלור ינסן, סגנונם השתנה לגותיק מטאל/דום מטאל, כדי להדגיש את קולה היפה והצח של ינסן. באותה תקופה ההרכב כלל את פלור ינסן, מארק ינסן, סנדר גומנס, לוק ון גרוון, ג'ק דריזן ויופ בקרס.
ב-1999 החלה הלהקה להלחין שירים משלהם והקליטו שני דמואים, Ephemeral ו Wings of Illusion, שלכדו את תשומת לבם של חברת התקליטים Transmission Records שהחתימה אותם על חוזה.
אלבום הבכורה שלהם, Prison of Desire ("כלא התשוקה") הוקלט ב-2000, וכלל הופעת אורח של שרון דן אדל. האלבום הצליח מאוד באירופה. בסוף אותה שנה, המתופף אנדרה בורגמן והקלידן לנדו ון גילס הצטרפו ללהקה והחליפו את יופ בקרס וג'ק דריזן שעזבו.
ב-2001 הוציאה הלהקה את האלבום Decipher ("פענוח"). באלבום זה מופיע השיר Forlorn Hope ("תקוות שווא") המדבר על האינתיפאדה השנייה וכולל סימפול מנאומו של יצחק רבין. הזמרת פלור ינסן הוזמנה לשיר כזמרת אורחת ב-Ayreon, אחד המיזמים של אריין אנתוני לוקסן. ב-2002 מארק ינסן עזב את הלהקה והקים את להקת המטאל סימפוני אפיקה. הוא הוחלף בבאס מאאס. אפטר פוראבר הוציאה לאור אחרי זה את ה-EP וה-DVD בשם Exordium.
ב-2004 הוציאה הלהקה את אלבום הקונספט Invisible Circles ("מעגלים בלתי נראים"). האלבום דורג במקום ה-26 בטבלת 100 הנמכרים ביותר בהולנד, הישג נאה למוזיקת המטאל שאיננה מיינסטרים.
בתחילת ספטמבר 2005 הוציאה הלהקה את האלבום Remagine. לנדו ון גילס עזב את הלהקה והוחלף בידי יוסט ון דן ברוק.
ב-3 במרץ 2006 עזבה הלהקה את חברת התקליטים Transmission Records מפני שהחברה לא קידמה מספיק את הלהקה. באוקטובר של אותה שנה חתמה הלהקה בחברת Nuclear Blast Records.
ב-5 בפברואר 2009 הודיעה הלהקה על פירוקה הרשמי.
נועם שדות

נועם מאיר שדות (נולד ב-1979) הוא מתמטיקאי, סופר, משורר, צייר, פילוסוף, פסנתרן ונקדן וחבר בארגון "מתמודדים למען מתמודדים". בעבר אובחנה אצלו סכיזופרניה פרנואידית, ומ-2011 מאובחן כחולה במחלת בכצ'ט.

ביוגרפיה

שדות בוגר תואר ראשון במתמטיקה ובמדעי המחשב באוניברסיטת תל אביב בהצטיינות יתרה. בוגר תואר שני בספרות עברית באוניברסיטת חיפה בספרות עברית עם תעודה בכתיבה יוצרת בהצטיינות.
בהיותו כבן 13 ספג פגיעת ראש קשה שגרמה לו נכות. עד פרוץ המחלה למד במכון ויצמן למדע לתואר שני במחלקה למתמטיקה שימושית ומדעי המחשב, ולאחר מכן ניסה להמשיך את לימודיו באוניברסיטת בן-גוריון בנגב. הלימודים נקטעו בשל אשפוז של חמישה חודשים במרכז לבריאות הנפש בנס ציונה. שדות התגורר בכמה הוסטלים בירושלים, ובהם "מכון סאמיט", "בית במושבה", "רעותנו". כמו כן, עבד במכון שלום הרטמן בירושלים בתור טכנאי מחשבים ובבית דפוס "פרינטיב" כפועל דפוס, אורז, וגרפיקאי לעת מצוא.
במקביל עשה כמה ניסיונות לשוב ללימודים. הוא התחיל ללמוד לקראת תואר שני במתמטיקה באוניברסיטה העברית, ולקראת עבודה סוציאלית ופסיכולוגיה - אך הלימודים נקטעו שוב ושוב.
מההוסטל האחרון שבו חסה, "רעותנו", נמלט ועבר להתגורר בחיפה. עלה בידו ללמוד בטכניון חמישה קורסים בפיזיקה, לקראת תואר ראשון, בלי להסגיר את סוד המחלה, אך נאלץ להפסיק שוב את לימודיו עקב חשיבה דלוזיונית (מחשבות שווא).
בשנות מחלתו שדות השתלם בקורסים באמנות, פיסול, ציור, נגינה, צילום ופסיכולוגיה. כמו כן למד רבות על המוח האנושי וקרא ספרים רבים בתחום בריאות הנפש והמוח.
שדות התחיל לכתוב שירים וסיפורים ולפרסם בכתבי עת, ובהם "מאזנים", "עיתון 77", "פסיפס", "קשת החדשה", "מטעם" והאייל הקורא. בשמחת תורה ה'תשס"ו פרסם סיפור בידיעות אחרונות.
בקרוב יראו אור חלק מיצירותיו באיור ובשירה בספר "אמנים למען הדר" - מטעם אמנים משכונת הדר הכרמל, שבה הוא מתגורר. יצירותיו של שדות ראו אור גם באנתולוגיות רבות ובאינטרנט. כמו כן החזיק מספר בלוגים לדעות ספרותיות. 
ב-2013 סיים תואר שני בספרות עברית עם התמחות בכתיבה יוצרת באוניברסיטת חיפה בהצטיינות. לאחר קבלת התואר פרסם שדות שירים, סיפורים והגות בפייסבוק ובמספר כתבי עת אלקטרוניים ומודפסים בהם "עכשיו", "עיתון 77", "ביטאון לשירה" ועוד בלוגים שונים. 
ב-2014 היה מאושפז לאיזון סופי של מחלתו בבית החולים "טירת הכרמל" מראשית השנה ועד לחודש יוני עד להתייצבותה.
בשנים 2015-2016 התגורר שדות בקהילה תומכת "נוף הדרים" שם השתקם ממחלתו הנפשית והגופנית. במקביל החל לעבוד בחנות ספרים יד שנייה "סיפור חוזר" בחיפה. בדצמבר 2016 הבריא כליל ממחלתו.
בשנת 2017 החל ללמוד נגינה בפסנתר וגילה כשרון יוצא דופן, כמו כן המשיך להשתלם באומנות.
בשנת 2018 פורסם ספרו הרביעי "אחרי מגדל בבל" בהוצאת "ספרי עיתון 77". ספר שירים מיוחד למחבר המתאר את קורותיו בקהילה התומכת "נוף הדרים" ואת מאבקו לשינוי חברתי.
במאי 2018 החל לעבוד כבקר במשרד החינוך דרך חברת מרטנס הופמן.
במאי 2019 החל לעבוד כמשגיח בחינות בגרות דרך חברת "תגבור" עבור משרד החינוך.
מצות יהודה

היסטוריה

המפעל נוסד בשנת 1921 על ידי משפחת לודמיר הצפתית בתמיכה של הרבנים המקומיים שקראו לקניית המצות על מנת לתמוך במפעל הצפתי שסיפק פרנסה לתושבי האזור. 
בשנת 1949 הם עברו לירושלים והעבירו יחד איתם את המפעל שם הוא יושב עד היום באזור התעשייה בגבעת שאול. 
במהלך השנה המפעל מייצר מצות, קמח מצות, עוגיות וביסקוויטים. לפסח מייצר המפעל מצות שמורות, מצות רגילות, מצות עשירות ומוצרים נוספים כשרים לפסח.
המפעל עומד תחת השגחת הרבנות הראשית ירושלים ובד"ץ העדה החרדית והמוצרים תואמים את תווי התקן הבינלאומיים ISO 9001 ו-HACCP.
יעקב קדמי (שופט)

ביוגרפיה

קדמי נולד בתל אביב לאב יליד היישוב ולאם ממוצא מצרי. בשנים 1948–1950 שירת בחיל השריון של צה"ל והיה חניך בקורס הראשון למפקדי טנקים. 
בתום שירותו הצבאי החל בלימודי משפטים באוניברסיטה העברית בירושלים, אותם סיים בשנת 1954. בנובמבר 1955 הוסמך כעורך דין. עבד כמורה בבית ספר ובשנת 1956 התגייס לשירות קבע כתובע צבאי. הוא שירת בשירות קבע עד 1969, תחילה כתובע בממשל הצבאי בגליל ולאחר מכן במסגרת הפרקליטות הצבאית. בתפקידו האחרון היה קדמי התובע הצבאי הראשי, בדרגת סגן-אלוף. במהלך שירותו היה שותף להקמת בית המשפט הצבאי בלוד. במחצית השנייה של 1968 ובשנת 1969 הייתה לו פינה שבועית בגלי צה"ל בו סיפר על משפטים צבאיים, במילואים קודם לדרגת אלוף-משנה.
בתום שירותו הצבאי הצטרף קדמי לפרקליטות המדינה כפרקליט מחוז תל אביב (פלילי) ולסגל האוניברסיטה העברית בירושלים ואוניברסיטת תל אביב. כפרקליט מחוז תל אביב הוביל את התביעה נגד העיתונאי יגאל לביב באשמה שתכנן לגנוב מסמכים, אשמה ממנה זוכה לביב. 
באפריל 1975 מונה לראש אגף החקירות של המטה הארצי בדרגת ניצב, תפקיד בו כיהן עד שנת 1977. במהלך תפקידו עמד בראש צוות החקירה של אשר ידלין. באוגוסט 1977 ביקש קדמי לפרוש מהמשטרה. בעיתונות נטען שהפרישה נבעה מחילוקי דעות עם המפכ"ל, חיים תבורי, שקדמי היה בין המתנגדים למינויו.
מונה למשנה ליועץ המשפטי לממשלה וכיהן בתפקיד כחצי שנה, אז מונה לשופט בית המשפט המחוזי בתל אביב, וכיהן בתפקיד זה בשנים 1978–1990. לאחר חצי שנת כהונה כשופט במינוי זמני בבית המשפט העליון (1989) התמנה למנהל הנהלת בתי המשפט. בבית המשפט העליון פסק בדעת מיעוט, כנגד עשרה שופטים אחרים, שאין לבית המשפט להתערב בהוראת החוק הנותנת סמכות לשוטר צבאי לעצור חשוד עד 96 שעות ללא צו שופט
בשנים 1994–2000 כיהן כשופט בית המשפט העליון. בשנת 1996 עמד בראש ועדה ציבורית שהמליצה על כינון גוף משפטי עצמאי שבו ישולבו עובדי המנהל השיפוטי ושופטים. בשנת 1995 מונה ליו"ר ועדת החקירה הממלכתית בעניין פרשת היעלמותם של ילדים מבין עולי תימן בשנים 1948–1954, אשר פירסמה את ממצאיה בשנת 2001.
לאחר פרישתו לגמלאות, בשנת 2000, הצטרף קדמי לסגל המרכז הבינתחומי הרצליה ועמד בראש בית הספר למשפטים עד לפרישתו.
יצחק די ליאון

רבי יצחק די לאון תלמיד חכם ומקובל ספרדי. נולד בעיר לאון בצפון ספרד. שימש כרבה של טולדו. היה מאחרוני רבני קסטיליה. נפטר שנים מעטות לפני גירוש ספרד כשהוא בן למעלה משבעים. 
תלמידו של רבי יצחק קנפנטון, עסק רבות בקבלה ובתורת הנסתר ומיוחסים לו מעשי ניסים. זכה לכבוד רב מרבי יוסף קארו אשר כינהו 'רבינו הגדול מוהר"ר יצחק די ליאון'. רבי דוד קונפורטי, בספרו הביבליוגרפי "קורא הדורות", ייחס לו את כתיבת ספר מגילת אסתר אשר עוסק בתשובות להשגות הרמב"ן על ספר המצוות של הרמב"ם. רבי חיים יוסף דוד אזולאי (החיד"א) הוכיח בספרו "שם הגדולים" שזיהוי זה שגוי, ומחבר הספר הוא חכם יהודי מאיטליה מדור מאוחר יותר אשר שם משפחתו הוא לאון ואילו אצל רבי יצחק די לאון השם 'לאון' מלמד על עיר מוצאו. 
יצחק די לאון היה שותף לחוג מקובלים אשר ממנו יצא "ספר המשיב" אשר שלל באופן קיצוני את העיסוק בפילוסופיה אשר רווח אצל חלק מיהודי ספרד. אף על פי כן, רבי יצחק די לאון, כתלמיד בבית מדרשו של רבי יצחק קנפנטון, עסק רבות בלוגיקה ברוח הלוגיקה של אריסטו, ככלי לניתוח ולימוד סוגיות התלמוד וההלכה. 
רבי יצחק די ליאון נפטר ונקבר בטולדו. ר' יוסף הכהן הרופא כותב בספרו עמק הבכא כי בעקבות ציוויו של רבי יצחק די ליאון בחלום לאשתו, חרשו את קברו יחד עם קברי הרא"ש, רבנו יונה ועוד, ושוב לא נודע מקום קבורתם (ככל הנראה למנוע התעללויות בעצמותיהם), 
מתלמידיו המפורסמים היה רבי אברהם סבע.
ג'ון אקוולינו

ביוגרפיה

אקוולינו נולד בהנטינגטון שבמדינת ניו יורק. ב-1984 סיים תואר ראשון בפיזיקה מהאקדמיה הימית של ארצות הברית והתגייס לצי. 
ב-1986 סיים קורס טיס ובהמשך שירותו סיים קורס טיסה קרבית בבית הספר לטיסה קרבית של הצי ("טופ גאן"). שירת כטייס F-14 טומקט ו-F/A-18 הורנט בטייסת הקרב 142 ובטייסת הקרב 41 ופיקד על טייסת הקרב 11. במהלך שירותו השתתף במבצע אכיפת האזור אסור לטיסה בבוסניה והרצגובינה, באכיפת האזור האסור לטיסה בעיראק ובמלחמת עיראק.
באוגוסט 2007 מונה למפקד כנף 2 תפקיד בו שירת עד אוקטובר 2008, בתקופת פיקודו הוצבה הכנף על נושאת המטוסים "אברהם לינקולן" והשתתפה במלחמת אפגניסטן ובמלחמת עיראק.  
תפקידיו ביבשה כללו מדריך טיסה על מטוסי A-4 סקייהוק, F-5, ו-F-16N בטייסת האימונים 43. שימש קצין המבצעים של בית הספר לטיסה קרבית מתקדמת של הצי האטלנטי. שימש עוזר לסגן ראש המבצעים הימיים, ראש מחלקת כוננות ואימונים במפקדת הכוחות האווירים של הצי האטלנטי ועוזרו של מפקד פיקוד כוחות הצי. 
לאחר שקודם לדרגת אדמירל משנה, שימש ראש אגף אסטרטגיה ומדיניות בפיקוד הכוחות המשותפים ולאחר מכן סגן ראש אגף מבצעים במטות המשולבים. במרץ 2013 מונה למפקד כוח התקיפה 2 על נושאת המטוסים "ג'ורג' ה. וו. בוש", בתקופת פיקודו היה אמון על הכנת הכוח לקראת הצבתו בגזרת אחריות הצי השישי והצי החמישי. במרץ 2014 מונה לראש המבצעים הימיים של כוחות צי האוקיינוס השקט.
באוגוסט 2015 מונה לראש אגף מבצעים, תוכניות ואסטרטגיה במטה הצי. בספטמבר 2017 מונה למפקד כוחות הצי בפיקוד מרכז של ארצות הברית וכמפקד הצי החמישי.
במאי 2018 הועלה לדרגת אדמירל ומונה למפקד צי האוקיינוס השקט של ארצות הברית.
במהלך שירותו צבר למעלה מ-5,100 שעות טיסה וביצע למעלה מ-1,150 נחיתות על נושאות מטוסים. הוא בוגר המכללה למטה של הכוחות המזוינים ובוגר תוכנית הבכירים לביטחון לאומי ובינלאומי באוניברסיטת הרווארד.
ג'ניפר מוריסון

ביוגרפיה

מוריסון נולדה בשיקגו, אילינוי, שני הוריה היו מורים בתיכון ויש לה שני אחים צעירים. בתיכון למדה מוריסון במגמת תיאטרון. לאחר מכן היא למדה תיאטרון באוניברסיטת לויולה. לאחר סיום התואר, עברה מוריסון ללוס אנג'לס כדי לפתח קריירת משחק.

קריירה

מוריסון החלה את הקריירה בילדותה בתור דוגמנית כאשר הופיעה על שלטי חוצות. בגיל 10 היא הופיעה על שער ה"ספורטס אילוסטרייטד" לילדים לצידו של שחקן הכדורסל מייקל ג'ורדן.
תפקידה הראשון של מוריסון על המסך היה בשנת 1994, כשהשתתפה בסרט "הצטלבות". בשנת 1999 השתתפה בסרט "Stir of Echoes". תפקידה המשמעותי הראשון היה בשנת 2000, כשהשתתפה בסרט האימה "אגדה עירונית 2". מאז, מוריסון הופיעה במספר סרטי קולנוע, בהם "עבודת פרך", "לשרוד את חג המולד" ו"מר וגברת סמית'". ב-2004 הצטרפה מוריסון לצוות הסדרה "האוס". ושיחקה בקומדיה הרומנטית "לשרוד את חג המולד" לצד בן אפלק.
בנוסף השתתפה מוריסון בשני קליפים: אחד של הזמר ניק לשאיי והשני של להקת הבנות "דה דונהס".
ב-2010 החלה מוריסון להשתתף בסדרה "איך פגשתי את אמא", וב-2011 החלה לשחק בסדרה "עד עצם היום הזה" כאמה סוואן.
בשנת 2012 כיכבה במותחן הפוליטי "קרב סכינים" של הבמאי ביל גאטנטאג.
בשנת 2017 ערכת את בכורת הבימוי שלה כבמאית הסרט "כלבי השמש", בו גם לקחה חלק משחק קטן לצד אליסון ג'ני ואד אוניל.

חיים אישיים

מוריסון התחילה לצאת עם כוכב הסדרה האוס, ג'סי ספנסר ביולי 2004. ספנסר הציע נישואים למוריסון בדצמבר 2006 במגדל אייפל ושניהם תכננו להינשא מאוחר יותר בשנת 2007. באוגוסט 2007 ביטלו השניים את אירוסיהם.
בין השנים 2008–2011 הייתה בזוגיות עם השחקן אמורי נולסקו, כוכב הסדרה "נמלטים".
הייתה בזוגיות עם סבסטיאן סטן, ששיחק לצידה בעד עצם היום הזה, ממאי 2012 עד אוגוסט 2013.
נצנוץ

רקע

לתנועת האוויר יש אופי טורבולנטי. כיסי אוויר קטנים בעלי טמפרטורה שונה במעט נעים באופן כאוטי לאורך הקטע של קו הראייה מהעצם לצופה שנמצא באטמוספירה. היות שמקדם השבירה תלוי בטמפרטורה, האור פוגש בדרכו כיסי אוויר בעלי מקדם שבירה שונה. הדבר גורם לו להתעקם ולשנות את כיוונו פעמים רבות לאורך המסלול. כתוצאה מכך תמונת מקור האור שמגיעה לעין משתנה במהירות, ובנוסף עוצמת המקור משתנה עקב השהיות הנגרמות מהשינויים המהירים במסלול הקרן. שינויי עוצמה ומיקום אלו יוצרים את תחושת הנצנוץ. תופעה נוספת המתלווה לנצנוץ היא שינויי צבע. הדבר נגרם כתוצאה מנפיצה המתלווה לשבירה של קרני האור באוויר.
הנצנוץ בולט יותר עבור עצמים הקרובים לאופק. הסיבה לכך היא שהנצנוץ מושפע ממסלול האור דרך האטמוספירה, ועבור עצמים קרובים לאופק המסלול ארוך יותר. רוב הכוכבים הנראים בשמים מנצנצים בתצפית שנערכת בעין בלתי מזוינת, אולם ייתכנו גם כוכבים שלא ינצנצו. הדבר יקרה בדרך כלל בתנאי טורבולנציה חלשה ועבור כוכבים הסמוכים לזנית. גם לבהירות של גרמי השמים הנצפים יש השפעה. אם בהירותם גבוהה יחסית, שינויי העוצמה לא יעלימו אותם לחלוטין ולא יתרחש נצנוץ, אלא רק שינויי עוצמה שהעין לא תמיד מבחינה בהם. זו הסיבה לכך שכוכבי הלכת הבהירים, כוכב חמה, נוגה, מאדים, צדק ושבתאי, מנצנצים רק לעיתים רחוקות כשהם אינם סמוכים לאופק.
בתצפית בטלסקופ בעל הגדלה גבוהה, ניתן להבחין בקלות רבה יותר בשינויי העוצמה והמיקום. הצופה בטלסקופ יכול להבחין בתנועה מתמדת של דמות הכוכב ובשינויים מהירים בעוצמה. כתוצאה משיקולי עקיפה, הגדלת קוטר המראה (או העדשה) הראשית בטלסקופ משפרת את הרזולוציה, אולם הטורבולנציה מציבה גבול על יכולת השיפור, כלומר החל מקוטר מסוים כבר אין שיפור ברזולוציה.
יש שתי דרכים להתמודד עם הבעיה שמציבה הטורבולנציה על תצפיות טלסקופיות. שיטה אחת היא שימוש בטלסקופ חלל שנמצא מחוץ לאטמוספירה. השיטה השנייה, בה משתמשים במצפי כוכבים גדולים, קרויה אופטיקה אדפטיבית. בשיטה זו נמדדת השפעת האטמוספירה על כוכב בהיר שנמצא בכיוון התצפית או על קרן לייזר שמכוונת לאותו כיוון. המדידה מאפשרת לבצע תיקונים מהירים בעזרת מראה נוספת, שמוצבת לאורך מסלול האור, וניתן לשלוט עליה בזמן אמת באמצעות מחשב שאליו מוזנים נתוני התצפית. תיקונים אלו מפצים על השינויים המהירים בתמונה שנגרמים עקב השפעת הטורבולנציה. השימוש בשיטת האופטיקה האדפטיבית היה זה שהאיץ את בנייתם של טלסקופים ענקיים בשנות ה-90 של המאה ה-20, דוגמת הטלסקופים במצפה קק שקוטר המראה הראשית שלהם עומד על 10 מטרים.
מלחמת העצמאות של קרואטיה

רקע

מלחמת העצמאות של קרואטיה התפתחה מצמיחת הלאומנות ביוגוסלביה במהלך שנות ה-80. יוגוסלביה נקלעה למשבר עם היחלשות מדינות הגוש הסובייטי לקראת סוף המלחמה הקרה. המפלגה הקומוניסטית של יוגוסלביה איבדה את כוחה האידאולוגי.
בשנות ה-80, גרמו תנועות אלבניות בדלניות בקוסובו לדיכוי האלבנים בחבל. הרפובליקות העשירות של קרואטיה וסלובניה רצו לנוע לביזור השלטון ודמוקרטיה. סרביה, בראשות סלובודן מילושביץ', דבקה בריכוזיות ובשלטון חד-מפלגתי של המפלגה הקומוניסטית היוגוסלבית. מילושביץ' ביטל למעשה את האוטונומיה של קוסובו ושל וויבודינה.
שעה שסלובניה וקרואטיה החלו לחתור לאוטונומיה גדולה יותר במסגרת הפדרציה, ואף לקונפדרציה ולעצמאות, החלו לצמוח רעיונות לאומניים בתוך המפלגה הקומוניסטית השלטת. נראה היה שיוגוסלביה תוחלף בקרוב במספר מדינות יורשות. עם עלייתו של מילושביץ' לשלטון, ביטאו נאומיו העדפה לקיום מדינה יוגוסלבית אחת, שבה כל הכוח יהיה מרוכז בידי בלגרד.

הצדדים הלוחמים

הצבא העממי היוגוסלבי (JNA) נוסד במהלך מלחמת העולם השנייה כדי לבצע לוחמת גרילה נגד כוחות הציר. ההצלחה של הפרטיזנים גרמה ל-JNA לבסס חלק ניכר מתורת הלחימה שלו על לוחמת גרילה. לאור מעמדה המיוחד של יוגוסלביה באירופה, ציפו יוצרי התוכניות האסטרטגיות להתקפה מצד נאט"ו או מצד ברית ורשה. מתוך ציפייה שיוגוסלביה לא תעמוד בהתקפה, החליט ה-JNA להתבסס על אסטרטגיית גרילה, דבר שהיה לו לרועץ במלחמה, מאחר שה-JNA היה הצד התוקף ולא הייתה לו תמיכה אזרחית מקומית, תפקיד שיועד לאויב שיפלוש ליוגוסלביה.
על פניו נראה ה-JNA ככוח חזק עם 2,000 טנקים ו-300 מטוסי סילון (כולם מתוצרת מקומית או סובייטית). עם זאת, בשנת 1991 היה רוב הציוד כבר בן למעלה משלושים שנה: טנקי T-54 ומטוסי מיג 21 60% ו-40% מכוחות השריון והאוויר בהתאמה.

מהלך המלחמה

פרק זה לוקה בחסר. אנא תרמו לוויקיפדיה והשלימו אותו.

פרוץ המלחמה

באוגוסט 1991 הוטל מצור על עיירת הגבול ווקובאר, והחל קרב ווקובאר.

תוצאות

פרק זה לוקה בחסר. אנא תרמו לוויקיפדיה והשלימו אותו.

פשעי מלחמה

פרק זה לוקה בחסר. אנא תרמו לוויקיפדיה והשלימו אותו.
פארק גוספורד

עלילה

עלילת הסרט מתרחשת בשנת 1932 באנגליה, קבוצה של אנשי אצולה בריטים ואורחים אמריקאים מתאספת לסוף שבוע של ציד באחוזה כפרית בשם "פארק גוספורד" (הסרט צולם בוורת'הם פארק). במהלך סוף השבוע נרצח בעל האחוזה, סר ויליאם מקורדל, והבלש משטרה המקומי מנסה לגלות מי הרוצח. הסרט מנווט בין עולמם של האדונים, בעלי האחוזה ואורחיהם, ובין המשרתים. 
הסרט עוקב אחרי מספר רב של דמויות וקוי עלילה, שחלקם עוסק ביחסים המורכבים בין הדמויות השייכות למעמדות השונים בחברה הבריטית. משולב בו סיפור בלשי בנוסח אגאתה כריסטי, וסיפורי דרמה בנוסח סדרת הטלוויזיה "אדונים ומשרתים".
סיפור הסרט הוא בדיוני לחלוטין אך אחת הדמויות, אייבור נובלו, מבוססת על זמר ידוע מאותה תקופה, ומגלם אותו ג'רמי נורתהם.
גלריית הדיוקנאות הלאומית (לונדון)

היסטוריה

הגלריה הוקמה בשנת 1856 במטרה להציג דיוקנאות של דמויות היסטוריות ובעלות חשיבות בהיסטוריה של האומה הבריטית. הגלריה מציגה דיוקנאות, קריקטורות, תצלומים, רישומים ופסלים.
בגלריה מוצגים, בין היתר, הדיוקנאות העצמיים של ויליאם הוגארת ושל סר ג'ושוע ריינולדס, וכן דיוקנו של המלך אדוארד השישי, ציורו של פטריק ברנוול ברונטה של אחיותיו - שרלוט אמילי ואן, פסלם של המלכה ויקטוריה ובעלה אלברט, נסיך סקסה-קובורג-גותה הלבושים בבגדי ימי הביניים, ועוד.
הגלריה עברה לאתרה הנוכחי בשנת 1896. לבניין נוספו שני אגפים - האחד בשנת 1933 והשני בשנת 2000. במלחמת העולם השנייה ניזוק המבנה במהלך הבליץ.
צורה רציונלית

באלגברה ליניארית, צורה רציונלית קנונית של מטריצה נתונה היא מטריצת בלוקים מסוימת הדומה לה. לכל מטריצה המוגדרת מעל שדה F קיימת צורה רציונלית קנונית יחידה מעל אותו שדה. הצורה הרציונלית מציגה באופן בולט את הפירוק לגורמים של הפולינום האופייני של המטריצה ואת היחס בינו לבין פעולת המטריצה על תתי מרחבים מסוימים הקשורים אליו.
בניגוד לצורת ז'ורדן, המוגדרת רק כאשר הפולינום האופייני מתפצל לגורמים ליניאריים, הצורה הרציונלית מוגדרת מעל כל שדה. אם מרחיבים את השדה, עשויים להווסף לפולינום האופייני גורמים חדשים, ואז הצורה משתנה. כאשר צורת ז'ורדן של המטריצה מוגדרת, היא צמודה לצורה הרציונלית.

מטרה

אחד הרעיונות הבסיסיים באלגברה ליניארית הוא הקשר בין מטריצות והעתקות ליניאריות. מחד, כל העתקה ממרחב וקטורי (בעל ממד סופי) אפשר לייצג על ידי מטריצה ריבועית, לאחר שבוחרים בסיס למרחב. מאידך, כל המטריצות המייצגות את אותה העתקה עבור בסיס שונה דומות זו לזו.
כדי להקל על חישובים (מעשיים ותאורטיים) הקשורים בהעתקה ליניארית המיוצגת על ידי המטריצה A, חשוב למצוא מטריצה דומה לה שתהיה נוחה יותר לטיפול. מטריצות בלוקים הן דוגמה טובה למטריצות כאלה. באופן טבעי מחפשים את מטריצת הבלוקים המוצלחת ביותר.
בעיה שכיחה אחרת היא ההכרעה האם שתי מטריצות נתונות מייצגות את אותה העתקה. לשם כך נדרש נציג "קנוני", יחיד, בכל מחלקת דמיון של מטריצות: אם שתי המטריצות דומות לאותו נציג, אז הן דומות; ואחרת, לא.